b'\n_START_ARTICLE_\nArthur Polson\n_START_PARAGRAPH_\nArthur Ludwig Polson (2. maaliskuuta 1934 Vancouver \xe2\x80\x93 25. helmikuuta 2003 Vancouver) oli kanadalainen s\xc3\xa4velt\xc3\xa4j\xc3\xa4, viulisti ja kapellimestari. H\xc3\xa4n opiskeli Kanadassa, Kaliforniassa ja New Yorkissa. H\xc3\xa4n oli vuosina 1954\xe2\x80\x9362 Vancouverin sinfoniaorkesterin j\xc3\xa4sen ja oli solistina Dmitri \xc5\xa0ostakovit\xc5\xa1in ensimm\xc3\xa4isen viulukonserton Kanadan-ensiesityksess\xc3\xa4 vuonna 1958. Vuosina 1962\xe2\x80\x934 Polson toimi Victorian sinfoniaorkesterin ja vuosina 1966\xe2\x80\x9386 Winnipegin sinfoniaorkesterin konserttimestarina._NEWLINE_Polson johti kapellimestarina muun muassa Alan Hovhanessin uusien teosten esityksi\xc3\xa4. H\xc3\xa4n johti Vancouverin nuorisosinfoniaorkesteria ja esiintyi sen kanssa Saksassa, It\xc3\xa4vallassa, T\xc5\xa1ekiss\xc3\xa4, Ven\xc3\xa4j\xc3\xa4ll\xc3\xa4, Skotlannissa ja Australiassa. Polson toimi opetusteht\xc3\xa4viss\xc3\xa4 Manitoban yliopistossa vuosina 1970\xe2\x80\x931._NEWLINE_Polson oli tuottelias s\xc3\xa4velt\xc3\xa4j\xc3\xa4, ja h\xc3\xa4n sai vaikutteita Alun Hoddinottilta, Sergei Prokofjevilta, Dmitri \xc5\xa0ostakovit\xc5\xa1ilta ja Ralph Vaughan Williamsilta. H\xc3\xa4nen teoksiinsa kuuluu muun muassa konserttoja useille soittimille ja kaksi jousikvartettoa (1966, 1974). Polson meni naimisiin Nora Borrowmanin kanssa. Puoliso oli ty\xc3\xb6skennellyt muun muassa lapsin\xc3\xa4yttelij\xc3\xa4n\xc3\xa4 Hollywoodissa.'